Cuneiform Tablet TC 1 95
Cuneiform tablet, dated to the Old Assyrian Period (ca. 1950-1850 BC).
Genre: testimony
Transliteration:
i-nu-mì a-šùr-mì-tí a-na i-ku-nim DUMU šu-be-lim a-mur-{d}UTU DUMU me-šu-GAL šu-IŠTAR DUMU ma-lik-DINGIR-šu en-um-a-šùr DUMU ṣí-li-IŠTAR ù a-mur-{d}UTU DUMU a-šùr-ma-lik AN.NA ša a-šùr-ma-lik ip-qí-du um-ma a-mur-{d}UTU DUMU a-šùr-ma-lik-ma AN.NA ša a-bi-a la tù-kà-ṣa-dá-a i-ku-num ù šu-IŠTAR ša ki-ma a-bi-a a-na bu-ru-uš-ḫa-dim e-ru-bu AN.NA lu-šé-ri-bu-ma la ú-šu-ru-nim KÙ.BABBAR ší-im lu-qú-tim pá-ni-tim a-da-šu-nu-tí-ma AN.NA ú-šu-ru-nim šu-ma KÙ.BABBAR la a-dí-šu-nu-tí AN.NA la ú-šu-ru-nim ba-ti-iq wa-tur₄ li-dí-nu-ma KÙ.BABBAR lu-šé-bi₄-lu-nim a-na wa-ar-ki-a la a-ta-na-as-ḫa-ar ù KÙ.BABBAR 10 GÍN ù 0.33333 ma-na la a-ga-mar um-ma a-mur-{d}UTU DUMU me-šu-GAL-ma a-na i-ku-nim ù šu-IŠTAR-ma iš-tù-ma a-tù-nu a-na bu-ru-uš-ḫa-dum ta-lá-kà-ni AN.NA šé-ri-ba-ma a-na DUMU a-wi-lim la tù-ša-ra šu-ma KÙ.BABBAR ša lu-qú-tim pá-ni-tim i-da-na-ku-nu-tí AN.NA wa-ší-ra-šu-um šu-ma KÙ.BABBAR lá i-da-na-ku-nu-tí ba-tí-iq wa-tur₄ dí-na-ma KÙ.BABBAR šé-bi₄-lá-nim AN.NA a-na bu-ru-uš-ḫa-dum ú-šé-ri-bu la ú-šé-ri-bu ú-lá ni-de₈ a-na a-wa-tim a-ni-a-tim kà-ru-um kà-ni-ìš i-dí-ni-a-tí-ma IGI GÍR ša a-šùr ší-bu-tí-ni ni-dí-in IGI im-dí-DINGIR IGI lá-qé-ep IGI i-tur₄-DINGIR